N. Idmanin väärinkäytösten seuraukset
N. Idmanin väärinkäytösten seuraukset.

Laurentjeffin konkurssi.

  Eilen oli täkäl. raastuvanoikeudessa velkojain kuulustelu leipomoliikkeen harjoittaja  E m i l i e    L a u r e n t j e f f i n  konkurssissa. Luettelon mukaan on pesässä varoja 182,071 mk. 21 p. ja epävarmoja saatavia 34,462 mk. 22 p. sekä velkoja 214,258 mk. 33 p.

Pesän uskotuiksi miehiksi määräsi raastuvanoikeus varatuomarit J. F. T a l v i a l a n  ja  O i v a   S o h l b e r g i n  ja tapahtuu valvonta ensi tammik. 31 pnä.

Vekseliprotestit.

Eilen protesteerattiin m. m. seuraavat vekselit: tilanomistaja Fedi Idmanin hyväksymä ja pankinjohtaja Nils Idmanin asettama 10,000 mk. vekseli, protestin ottaja Pohjoismaiden osakepankki; kiinteimistöosakeyhtiö Commercen hyväksymä ja pankinjohtaja Alb. Snellmanin asettama 13,000 mk. vekseli, protestin ottaja Vaasan osakepankki sekä tehtailija H. Liljeroosin hyväksymä ja pankinjoht. Alb. Snellmanin asettama 4,000 mk. vekseli, protestin ottaja Vaasan osakepankki.

Yhdyspankin osakkeet.

Eilen myytiin Helsingin pörssissä pienempi määrä Yhdyspankin osakkeita. Vanhoista osakkeista maksettiin 206—208 mk. kpl. ja uusista 203—204 mk. kpl.

Novaje Vremja väärennyksistä.

Eilisessä Novaje Vremjan Helsingin sähkösanomassa sanotaan, että sekä suomalainen että suomiystävällinen ulkomaalainen sanomalehdistö kaikin tavoin koettaa vähentää Tampereen suurien väärennysten merkitystä. Sähkösanoman lähettäjä lausuu edelleen olettamuksen, että kagaalit Suomessa kaikin tavoin tahtovat puolustaa Idmania, koska muka väärennykset, kuten huhu kertoo, on osaksi käytetty kagaalien tarkoituksiin. Nähtävästi pelkäävät kagaalit, lopettaa sähkösanoman lähettäjä, paljastuksia Idmanin puolelta.

</div>

Lähde
Aamulehti tiistai 31.12.1912 s. 4.

Aamulehti
Anonyymi
Hatanpään kartano
Idmanin kavallusjuttu
1912